Document ID: 32007D0467

KOMMISSIONENS AFGØRELSE
af 28. juni 2007
om nedsættelse af ekspertgruppen om radiofrekvensidentifikation
(2007/467/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab, og
ud fra følgende betragtninger:
(1)
Ifølge traktatens artikel 153 har Det Europæiske Fællesskab til opgave at sikre forbrugerne et højt beskyttelsesniveau ved at fremme deres ret til oplysning og til at organisere sig for at beskytte deres interesser. I artikel 163 er det fastsat, at Fællesskabet skal opmuntre industrien til at udvikle sin internationale konkurrenceevne og gøre det muligt for virksomhederne at udnytte mulighederne i det indre marked fuldt ud, bl.a. ved at fastlægge fælles standarder. I artikel 157 er det fastsat, at Fællesskabet og medlemsstaterne skal fremme et klima, der er gunstigt for industriens initiativer, og fremme en bedre udnyttelse af det industrielle potentiale i politikkerne.
(2)
I Kommissionens meddelelse med titlen »Radiofrekvensbaseret identifikation (RFID) i Europa: elementer til en politisk ramme« (1) (i det følgende benævnt »meddelelsen«) varsledes oprettelsen af ekspertgruppen om radiofrekvensidentifikation (i det følgende benævnt »RFID«), som bør åbne mulighed for drøftelser mellem interessenter for at opnå en fuld forståelse af og rådgive om de foranstaltninger, der bør træffes i relation til de problemstillinger, der er rejst i meddelelsen.
(3)
Det er derfor nødvendigt at nedsætte en ekspertgruppe på området RFID og definere dens opgaver og struktur.
(4)
Gruppen bør bidrage til at åbne mulighed for drøftelser mellem forbrugerorganisationer, markedsaktører samt nationale og europæiske myndigheder og herunder databeskyttelsesmyndigheder.
(5)
Alle personoplysninger angående gruppemedlemmerne behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (2).
(6)
Der bør fastsættes en gyldighedsperiode for denne afgørelse. Kommissionen vil til sin tid overveje, om en forlængelse af gyldighedsperioden er hensigtsmæssig -
TRUFFET FØLGENDE AFGØRELSE:
Artikel 1
Ekspertgruppen om radiofrekvensidentifikation
Ekspertgruppen »Ekspertgruppen om radiofrekvensidentifikation«, i det følgende benævnt »gruppen«, nedsættes herved med virkning fra den 1.7.2007.
Artikel 2
Opgave
Gruppen får til opgave at:
a)
rådgive Kommissionen om indholdet af en henstilling, hvori der fastlægges principper, som offentlige myndigheder og andre interessenter bør anvende i forbindelse med brugen af RFID, og om indholdet af Kommissionens øvrige initiativer på dette område
b)
opstille retningslinjer for, hvordan RFID-anvendelser bør fungere, under hensyntagen til interessenternes synspunkter og spørgsmål om mere langsigtede brugsrelaterede spørgsmål samt RFID-teknikkens økonomiske og samfundsmæssige aspekter
c)
bistå Kommissionen i dennes bestræbelser på at fremme oplysningskampagner på medlemsstats- og borgerniveau om de muligheder og udfordringer, RFID rummer
d)
levere objektiv information og lette udvekslingen af erfaringer og god praksis med hensyn til RFID-teknikkens muligheder og udfordringer for Europas økonomi og samfund; levere objektiv information om Fællesskabets og nationale regelsæt for databeskyttelse, retten til privatlivets fred og andre politiske problemstillinger.
Artikel 3
Høring
Kommissionen kan høre gruppen om ethvert anliggende i relation til gennemførelsen i Europa af en effektiv indfaldsvinkel til RFID, der indebærer sikkerhed for brugerne, systemsikkerhed og ret til privatlivets fred.
Artikel 4
Medlemskab - udnævnelse
1. Gruppen sammensættes af op til 35 medlemmer.
2. Generaldirektøren for Generaldirektoratet for Informationssamfundet og Medier, eller dennes repræsentant, udnævner gruppens medlemmer og observatører blandt specialister på baggrund af deres kompetence inden for de områder, der er omhandlet i artikel 2 og artikel 3, stk. 1, på forslag af de organisationer, som er blevet opfordret til at anbefale eksperter. Der udnævnes et tilsvarende antal suppleanter til gruppen på de samme betingelser som for medlemmerne. Suppleanten træder i det faste medlems sted, når vedkommende er fraværende eller forhindret i at møde frem.
3. Ved udnævnelsen af medlemmer sikres der en ligelig repræsentation af de forskellige interessenter, og nærmere bestemt udnævnes der repræsentanter fra de følgende områder:
a)
Civilsamfundet:
i)
slutbrugerkredse, der udsættes for RFID-systemer (borgere, forbrugere, patienter og ansatte)
ii)
organisationer til beskyttelse af privatlivets fred.
b)
Interessenter:
i)
brugere fra forskellige anvendelsesområder (f.eks. logistik, motorkøretøjer, luftfart, sundhed, detailhandel og lægemidler)
ii)
parter, der aktivt medvirker til at oprette RFID-systemer (RFID-chipproducenter, designere, og fabrikanter af RFID-indlejrede etiketter/brikker og -læsere, software- og systemintegratorer, tjenesteudbydere og leverandører af løsninger inden for sikring og privatlivets fred)
iii)
standardiseringsorganer.
4. Følgende offentlige myndigheder vil blive opfordret til at deltage i gruppens drøftelser som observatører:
a)
repræsentanter for de medlemsstater, der varetager EU-formandskabet i ekspertgruppens mandatperiode
b)
repræsentanter for databeskyttelsesmyndigheder.
5. Følgende eksperter vil blive opfordret til at deltage i gruppens drøftelser som observatører:
a)
akademiske forskere og praktikere
b)
tekniske eksperter, især inden for den næste generation af netværksforbundne RFID (»tingenes internet«)
c)
juridiske eksperter, der rådgiver om eksisterende lovgivning.
6. Gruppens medlemmer udnævnes for en toårsperiode med mulighed for forlængelse. De varetager deres hverv, indtil de afløses, eller deres mandatperiode udløber.
7. Medlemmer, som ikke længere er i stand til at bidrage effektivt til gruppens arbejde, som træder tilbage, eller som ikke overholder bestemmelserne i denne artikels stk. 3 til 5, eller i traktatens artikel 287, kan erstattes i den resterende del af deres mandat.
8. Navnene på de i denne artikels stk. 2 nævnte organisationer offentliggøres på webstedet for Generaldirektoratet for Informationssamfundet og Medier. Data om medlemmerne indsamles, forvaltes og offentliggøres i overensstemmelse med forordning (EF) nr. 45/2001.
Artikel 5
Gruppens virke
1. En repræsentant for Kommissionen er formand for gruppen.
2. Efter aftale med Kommissionen kan der oprettes undergrupper til at undersøge specifikke spørgsmål på grundlag af et mandat fastsat af gruppen. Sådanne undergrupper opløses, så snart de har opfyldt deres mandater.
3. Kommissionens repræsentant kan indbyde eksperter eller observatører med særlig ekspertise inden for et emne, der er opført på dagsordenen, til at deltage i gruppens eller undergruppens arbejde, hvis dette anses for nyttigt og/eller nødvendigt.
4. Oplysninger, som deltagerne i gruppens eller en undergruppes drøftelser får kendskab til, må ikke videregives, hvis Kommissionen er af den opfattelse, at oplysningerne vedrører fortrolige emner.
5. Gruppen og dens undergrupper mødes almindeligvis i Kommissionens lokaler i overensstemmelse med de procedurer og den tidsplan, der fastsættes af den. Sekretariatsopgaverne varetages af Kommissionen. Andre tjenestemænd i Kommissionen med interesse i gruppens og dens undergruppers møder kan deltage i disse.
6. Gruppen fastsætter selv sin forretningsorden på grundlag af Kommissionens standardforretningsorden.
7. Kommissionens tjenestegrene kan offentliggøre alle gruppens resuméer, konklusioner, delkonklusioner eller arbejdsdokumenter på originalsproget.
Artikel 6
Mødeudgifter
Kommissionen refunderer rejseudgifter og i givet fald opholdsudgifter for medlemmer, eksperter og observatører i forbindelse med gruppens arbejde efter Kommissionens regler for godtgørelser til eksterne eksperter.
Medlemmerne modtager intet vederlag for deres arbejde.
Mødeudgifter godtgøres inden rammerne af det årsbudget, der tildeles gruppen af den kompetente tjenestegren i Kommissionen.
Artikel 7
Anvendelse
Denne afgørelse anvendes indtil den 31. marts 2009.
Udfærdiget i Bruxelles, den 28. juni 2007.

Labels: 12
1
9